1Keu teupimpén kor. Zabur kawöm Korah. 2Droeneueh meukeunong ubak tanoh Droeneueh, ya TUHAN, keuadaan Israel ka neupeupuléh. 3Droeneueh ka neupeu amphon bubena desya umat Droeneueh; neupeumeuáh banmandum keusalahan jih. 4Awaknyan hanale neubeungéh; meureuka Droeneueh nyang luwa biasa nyan neutarek lom teuma. 5Peupuléh kheueh kamoe, ya Allah nyang peuseulamat kamoe, bék neuseksa le lam udeb kamoe. 6Peu kheueh keu siumu masa Droeneueh neubeungéh kamoe, dan teutab neubeungéh tron meutron? 7Neupeu kong kheueh kamoe lom jeuet kamoe umat Droeneueh nyoe meugeumbira sabab lam tulôngan Droeneueh. 8Neutunyok kheueh bahwa Droeneueh teutab neugaséh kamoe, ya TUHAN, neubri kheueh keu kamoe keuseulamatan nibak Droeneueh. 9Ulôn deungoe peue nyang geupeugah lé TUHAN Allah; Gobnyan ka geupeujanji keuseulamatan keu tanyoe, umat Gobnyan, asai geutanyoe hana taulang bak tapeubuet desya. 10Keubit, Gobnyan siab seudia geupeuseulamat ureuëng nyang taqwa, Allah nyang agong tinggai di nanggroe geutanyoe. 11Gaséh dan keuseutiaan meurumpok, keuadelan dan damé saléng meuwa-wa. 12Keuseutiaan manusia jitimoh ateueh bumoe, dan keuadelan Allah teuka di langét. 13TUHAN geukaronya nyang jroh-jroh, dan tanoh geutanyoe jiteubiet hase. 14Keuadelan awai teuka nibak TUHAN, dan jipeusiab jalan keu Gobnyan.
Copyrighted Material